Gallifa Palmarola, Teresa (1850-1907)

Siervas de la Pasión



http://ca.wikipedia.org/wiki/Teresa\_Gallifa\_i\_Palmarola

**Teresa Gallifa i Palmarola (**[**Sant Hipòlit de Voltregà**](http://ca.wikipedia.org/wiki/Sant_Hip%C3%B2lit_de_Voltreg%C3%A0)**, Osona, 21 de juny de 1850 -** [**Barcelona**](http://ca.wikipedia.org/wiki/Barcelona)**, 17 de març de 1907) fou una treballadora i vídua, fundadora de la** [**Congregació de les Serventes de la Passió**](http://ca.wikipedia.org/wiki/Congregaci%C3%B3_de_les_Serventes_de_la_Passi%C3%B3)**. Ha estat proclamada** [**venerable**](http://ca.wikipedia.org/wiki/Venerable) **per l'Església Catòlica.**

**Nascuda a Sant Hipòlit en 1850, va quedar òrfena de pare molt petita, i començà a treballar als deu anys com a pastora, després en un teler i més tard com a minyona. Es va casar amb un paleta i tingueren set fills, només un dels quals passà dels cinc anys, tot i morir als disset. En fer els 32 anys, quedà vídua i s'instal·là a** [**Vic**](http://ca.wikipedia.org/wiki/Vic)**, on rebé classes d’**[**obstetrícia**](http://ca.wikipedia.org/wiki/Obstetr%C3%ADcia) **i començà a exercir de** [**llevadora**](http://ca.wikipedia.org/wiki/Llevadora) **per guanyar-se la vida. Aviat descobrí que la pràctica de l'obstetrícia no sempre s'orientava envers el respecte de la vida del fill, sobretot quan la situació de la mare era compromesa: sovint acabava amb l'**[**avortament**](http://ca.wikipedia.org/wiki/Avortament) **o l'abandonament dels fills.**

**Preocupada per aquesta situació, provocada per l'abandonament i marginació social que patien mares solteres, pensà de posar-hi remei. Aconsellada pel seu confessor, decidí de fundar cases d’acollida per a solteres que volguessin tenir el seu fill, amb llevadores cristianes i on els nounats rebien el** [**baptisme**](http://ca.wikipedia.org/wiki/Baptisme)**. Teresa va voler formar-se millor i deixà el seu únic fill a** [**Manlleu**](http://ca.wikipedia.org/wiki/Manlleu) **per anar a** [**Barcelona**](http://ca.wikipedia.org/wiki/Barcelona)**: en 1886 obté el certificat de l’Escola de Magisteri i, posteriorment, el títol oficial de llevadora.**

**Proposà la creació d’una** [**congregació religiosa**](http://ca.wikipedia.org/wiki/Congregaci%C3%B3_religiosa) **al bisbe Morgades, però li denegà la petició perquè no pensava que hi hagués prou recursos humans ni materials. Tot i això, aprovà l’obertura d’un pis a Vic on acollí nou embarassades, l’Asil de la Visitació, en** [**1886**](http://ca.wikipedia.org/wiki/1886)**; alhora que les atenia, Gallifa els feia** [**catequesi**](http://ca.wikipedia.org/wiki/Catequesi) **i les educava, especialment les mares amb problemes personals, familiars o socials, normalment sense recursos econòmics. La iniciativa, però, despertà reticències a la ciutat, que veia que unes pecadores rebien ajuts i no càstig; en 1891, la fundadora va haver de traslladar-se a Barcelona, tot que a Vic deixà un petit nucli d'ajudants que no volgué marxar. Preocupada per aconseguir el reconeixement de l’església, en una visita a Roma el** [**1894**](http://ca.wikipedia.org/wiki/1894) **obtingué la benedicció del papa** [**Lleó XIII**](http://ca.wikipedia.org/wiki/Lle%C3%B3_XIII)**, però no aconseguí l'autorització eclesiàstica. Continuà amb la seva tasca i després de la mort del seu fill, invertí la resta dels seus diners en l’adquisició d’una casa més gran per acollir-hi més dones.**

[**Salvador Casañas**](http://ca.wikipedia.org/wiki/Salvador_Casa%C3%B1as)**, cardenal de Barcelona, intentà l’aprovació per part de Roma, però trobà la negativa de reconèixer-lo com a** [**institut de vida consagrada**](http://ca.wikipedia.org/wiki/Institut_de_vida_consagrada) **i la prohibició que les seves integrants duguessin hàbit o emetessin vots públics. Llavors Casañas, en** [**1904**](http://ca.wikipedia.org/wiki/1904)**, autoritzà per tres anys l’obra de la Pia Unió de les Serventes de la Passió, i els permeté fer promesa de perseverança, en substitució dels vots. El fet que les seves membres exercissin la professió de llevadores feia improbable que es pogués aprovar com a congregació.**

**De tota manera, la institució, dirigida per Gallifa durant vint anys, esdevingué un refugi per a les dones embarassades pobres: el centre tenia una sala bressol, una d’infància i una càtedra d'obstetrícia per a formar llevadores. Des de la seva creació fins al 1904, l’Asil, només a Barcelona, atengué unes 2.500 dones. Amb el temps es crearen centre d'acollida a Sant Hipòlit de Voltregà, València, Vigo, Camerun i Mèxic.**

**També organitzà la Pia Unió de la Visitació de la Mare de Déu, per a la formació espiritual de les llevadores; l'Apostolat del Sant Baptisme per instruir en l'administració del baptisme de necessitat; la Milícia Angèlica per als nois, i els Missatgers Catòlics de Maria Immaculada per a agrupar els creients enfront de l'ateïsme imperant.**

**Morí a Barcelona en 1907, i fou sebollida a la capella de la casa general de Barcelona, al** [**Convent de la Visitació**](http://ca.wikipedia.org/wiki/Convent_de_la_Visitaci%C3%B3_%28El_Guinard%C3%B3%29) **(carrer de Llobet i Vall-llosera).**